เชือดแก๊งปั่นหุ้น75ล.
&nbsp;อึ้ง!กลต.ปรับรวดเดียว3กรณี คนผิดยังป้วนเปี้ยนหุ้น&#8216;SIM&#8217;
20 ส.ค. 2554

อึ้ง!กลต.ปรับรวดเดียว3กรณี คนผิดยังป้วนเปี้ยนหุ้น‘SIM’
ช็อกสั่งปรับแก๊งปั่น 3 กรณีนำเงินเข้ารัฐกว่า 75 ล้านบาท กลุ่มสามารถฯ ทั้ง 3 ตัว มีการสร้างราคา ล่าสุดคนผิดยังลอยหน้าลอยตาถือหุ้นใหญ่ในไอโมบาย
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการเปรียบเทียบมีคำสั่งเปรียบเทียบปรับผู้กระทำผิดกรณีสร้างราคาหุ้น 3 กรณี กรณีแรกคือ บริษัท สามารถคอร์ปอเรชั่น (SAMART) บริษัท สามารถ ไอโมบาย (SIM) และ บริษัท สามารถเทลคอม (SAMTEL) รวมเป็นเงิน 36,605,453.69 บาท 




กรณีที่สองคือ การสร้างราคาหุ้น บริษัท ทราฟฟิกคอร์นเนอร์โฮลดิ้งส์ (TRAF) ปัจจุบันเปลี่ยนชื่อเป็น บริษัท เอ็ม พิคเจอร์ส เอ็นเตอร์เทนเม้นท์ (MPIC) ค่าปรับเป็นจำนวนเงินรวม 38,148,857.59 บาท และกรณีที่สาม การสร้างราคาหุ้น บริษัท โรแยล ซีรามิค อุตสาห กรรม (RCI) จำนวน 333,333.33 บาท
สำหรับกรณีการสร้างราคาหุ้นกลุ่มสามารถฯ เกิดขึ้นเกือบตลอดทั้งปี 2549 เนื่องจากนางผ่องศรี สลักเพชร ซึ่งรู้เห็นตกลงกับม.ล.สุนทรชัย ชยางกูร ใช้บัญชีซื้อขายหลักทรัพย์ของ ม.ล.สุนทรชัย นายสมชาย วิโมกข์เจริญสุข และนายสมรวย แซ่ลิ้ม ซื้อขายหุ้น SAMART หุ้น SIM และหุ้นSAMTEL 
ทั้งนี้ วิธีการสร้างราคานั้นเข้าลักษณะผลักดันราคาและพยุงราคา ซื้อขายจับคู่กันเองระหว่างบัญชีในลักษณะอำพรางเพื่อให้บุคคลทั่วไปหลงผิด รวมทั้งมีพฤติกรรมซื้อขายในลักษณะต่อเนื่องที่ทำให้การซื้อขายหุ้นผิดไปจากสภาพปกติของตลาดเพื่อชักจูงให้บุคคลทั่วไปเข้าซื้อขายหุ้นเหล่านั้น โดยมีนายสมชายและนายสมรวยสนับสนุนในการกระทำผิดด้วยการให้ยืมใช้ชื่อในการเปิดบัญชีซื้อขายหลักทรัพย์และบัญชีเงินฝากธนาคาร และอำนวยความสะดวกด้านธุรกรรมทางการเงิน 
“นางผ่องศรีถูกปรับเป็น 33,105,453.71 บาท และ ม.ล. สุนทรชัย 1.5 ล้านบาท ส่วนนายสมชายและนายสมรวย รายละ 999,999.99 บาท”
ปัจจุบัน ม.ล.สุนทรชัย นายสมชาย และนายสมรวย ยังคงเป็นผู้ถือหุ้นใหญ่ติด 1 ใน 10 ของ SIM ขณะที่ผู้ถือหุ้นใหญ่ใน SAMART และ SAMTEL มีผู้ถือหุ้นใหญ่รายชื่อซ้ำกันหลายคน ซึ่งส่วนใหญ่เป็นนักลงทุนรายใหญ่ในตลาดหุ้น เช่นนายทวีฉัตร จุฬางกูร นายสมพงษ์ ชลคดีดำรง (เสี่ยปู่) นายสมยศพุ่มพันธ์ม่วง และนายวิชัย วชิรพงศ์ (เสี่ยยักษ์)
อย่างไรก็ตาม กรณีการสร้างราคา TRAF เกิดขึ้นระหว่างวันที่ 15 พ.ย. 2550-9 ม.ค. 2551น.ส.ลลนา ศิริจรรยากุล ร่วมกับนายสิปปกร ขาวสอาด ซึ่งขณะนั้นดำรงตำแหน่งกรรมการผู้จัดการฝ่ายลูกค้าสัมพันธ์ บริษัทหลักทรัพย์ เคทีบี จัดหาบัญชีซื้อขายหลักทรัพย์เพื่อใช้ส่งคำสั่งซื้อขายสร้างราคาหุ้นรวม 3 บัญชี รวมทั้งได้ตกลงรู้เห็นกับ น.ส.รินนภา คุณะวัฒน์สถิตย์ ในการใช้บัญชีซื้อขายหลักทรัพย์ของ น.ส.รินนภา ด้วย โดย น.ส.จันทราภา วงศ์ไพบูลย์ ซึ่งขณะนั้นปฏิบัติหน้าที่เป็นผู้ติดต่อกับผู้ลงทุนของบริษัทหลักทรัพย์ เคทีบี เป็นผู้ส่งคำสั่งในลักษณะที่ไม่เหมาะสมทำให้การซื้อขายหุ้น TRAF ผิดปกติ
“น.ส.ลลนา ถูกปรับเป็นเงิน 36,815,524.26 บาท ส่วนนายสิปปกร น.ส.รินนภา ถูกปรับคนละ 5 แสนบาท ส่วน น.ส.จันทราภาถูกปรับ 333,333.33 บาท”
การเป็นบุคลากรในธุรกิจตลาดทุน ก.ล.ต. จะได้ดำเนินการกับนายสิปปกรและ น.ส.จันทราภา ต่อไป
รายงานระบุว่า นายอดิเรกอุ่มบางตลาด ถูกปรับเป็นเงิน 333,333.33 บาท กรณีเป็นผู้ช่วยเหลือสนับสนุนการสร้างราคาหุ้น RCI เมื่อวันที่ 2 พ.ค. 2551